Mohammed Kudus

Mohammed Kudus (s. 2. elokuuta 2000 Accra) on ghanalainen jalkapalloilija. Hän on pelipaikaltaan hyökkäävä keskikenttäpelaaja tai laitahyökkääjä. Hän edustaa Englannin Valioliigassa pelaavaa Tottenham Hotspuria. Hän on pelannut Ghanan maajoukkueessa vuodesta 2019.

 Seurajoukkueura 
Kudus siirtyi kotimaansa Right to Dream Academysta tanskalaisseura Nordsjællandiin elokuussa 2018. Hän pelasi kahden kauden aikana Tanskan Superliigassa 51 ottelua ja teki niissä 14 maalia.

Kudus siirtyi heinäkuussa 2020 alankomaalaisseura Ajaxiin, jossa hän voitti liigamestaruuden vuosina 2021 ja 2022 sekä cupmestaruuden vuonna 2021. Hän oli ensimmäisellä Ajaxin-kaudellaan pitkään loukkaantuneena ja pelasi 17 liigaottelua, joissa hän teki neljä maalia. Hän pääsi vaihdosta kentälle Mestarien liigassa yhdessä ja Eurooppa-liigassa kolmessa ottelussa. Kaudella 2021–2022 loukkaantumiset vaivasivat Kudusia edelleen ja hän pelasi 16 liigaottelua, joissa hän teki yhden maalin. Mestarien liigassa hän tuli vaihdosta kentälle kahdessa ottelussa. Kaudella 2022–2023 hän pelasi Eredivisiessä 30 ottelua ja teki niissä 11 maalia. Mestarien liigassa hän pelasi Ajaxin kaikki kuusi alkulohko-ottelua, joissa viisi kertaa avauskokoonpanossa, ja teki neljä maalia: yhden kotiottelussa Rangersia, yhden vierasottelussa Liverpoolia, yhden kotiottelussa Napolia ja yhden vierasottelussa Rangersia vastaan. Eurooppa-liigassa hän pelasi kaksi ottelua ja teki yhden maalin. Kauden 2023–2024 alussa Kudus pelasi Ajaxin joukkueessa Eredivisiessä kaksi ottelua, joissa hän teki yhden maalin, ja Eurooppa-liigan karsinnassa Ludogorets Razgradia vastaan vierasottelun, jossa hän teki kolme maalia eli hattutempun. 

Kudus siirtyi elokuun 2023 lopulla Englannin Valioliigassa pelaavaan West Ham Unitediin 41,5 miljoonan euron siirtosummalla. Hän pelasi tulokaskaudellaan West Hamissa 33 valioliigaottelua, joista 27 avauskokoonpanossa. Hän teki kahdeksan maalia, joista kaksi joulukuussa Wolverhamptonia vastaan. Lisäksi hän antoi kuusi maalisyöttöä. Eurooppa-liigassa hän pelasi yhdeksän ottelua ja teki viisi maalia, joista kaksi sekä FK TSC:tä vastaan syyskuussa että Freiburgia vastaan maaliskuussa. Kaudella 2024–2025 Kudus pelasi 32 valioliigaottelua, joissa hän teki viisi ja syötti kolme maalia.

Heinäkuussa 2025 Kudus siirtyi West Ham Unitedista saman sarjan Tottenham Hotspuriin 55 miljoonan punnan siirtosummalla. Hän allekirjoitti Tottenhamin kanssa kuusivuotisen sopimuksen. Kudus teki valioliigadebyyttinsä Tottenhamissa 16. elokuuta 2025 kauden avausottelussa Burnleyä vastaan, jossa hän syötti joukkueensa kaksi ensimmäistä maalia. Ottelu päättyi Tottenhamin voittoon lukemin 3–0.

 Maajoukkueura 
Kudus on pelannut Ghanan nuorisomaajoukkueissa muun muassa alle 17-vuotiaiden MM-kilpailuissa 2017, missä hän teki maalin Ghanan tappioon päättyneessä puolivälieräottelussa Malia vastaan. Hän pelasi Ghanan A-maajoukkueessa ensimmäiset ottelunsa marraskuussa 2019 Afrikan-mestaruuskilpailujen karsinnoissa. Hän on elokuun 18. päivään 2025 mennessä pelannut 42 A-maaottelua ja tehnyt niissä 12 maalia: ensimmäisessä maaottelussaan Etelä-Afrikkaa vastaan, maaliskuussa 2021 jälleen Afrikan-mestaruuskilpailujen karsinnoissa Etelä-Afrikkaa vastaan, lokakuussa 2021 MM-karsintaottelussa Zimbabwea vastaan, kesäkuussa 2022 Afrikan-mestaruuskilpailujen karsinnoissa peräkkäisissä otteluissa Madagaskaria ja Keski-Afrikan tasavaltaa vastaan, marraskuussa 2022 kaksi maalia MM-kilpailujen alkulohko-ottelussa Etelä-Koreaa vastaan, syyskuussa 2023 yhden maalin Afrikan-mestaruuskilpailujen karsinnoissa Keski-Afrikan tasavaltaa ja yhden ystävyysottelussa Liberiaa vastaan, tammikuussa 2024 kaksi maalia Afrikan-mestaruuskilpailuissa Egyptiä vastaan sekä maaliskuussa 2025 yhden maalin MM-karsintaottelussa Madagaskaria vastaan. Hän pelasi MM-kilpailuissa 2022 avauskokoonpanossa joukkueensa kaikissa kolmessa ottelussa.

 Lähteet 

Luokka:Ghanalaiset jalkapalloilijat
Luokka:Vuonna 2000 syntyneet
Luokka:Elävät henkilöt